उत्थैं सद्दरो गी पछानदे मिगी किछ खिन लग्गी गे। मरदानकी गुरगाबी लाने आली उच्ची-लम्मी ते तगड़ी सद्दरो अध-जले मुर्दे आंगर भलेयां संगड़ोई गेई दी ही। ओ ते बस इक सदैन जनेई बुड्ढी लब्भै करदी ही। सिरै दे बाल इन्ने चिट्टे ते पहलें नईं हे, अक्खीं दै खल्ह कौडियां जन उबरी आई दियां। ओह उयां गै सिल पत्थर जन ही जियां में साम्बै उसी दिक्खेआ हा। फैसला सुनियै बी ओ हिल्ली डुल्ली नेईं। में सोचै करदा हा जे ए हून उच्चा बी सुनन लगी पेई लब्दी ऐ। इन्ने च ओदे बोल सनोचै। ओदी गलाणी इयां सेई होऐ करदी ही जे ओ कुतों दूर खल्हा बोलै करदी ऐ--"जनाब, मिगी भाएं तुस दौं बरें दी बजाए चौं बरें दी कैद देओ। मेरी इक बिनती ऐ।... जनाब, मेरा इस दुनियां च कोई नईं... सुआए उस कुड़ी दै... इस करी में अपनी बसीयत उदे नां करनां चाहनी आँ।" अपने अत्थरूं पुञ्जियै उसनै आक्खेया--"जनाब, दुई अर्ज में उस कुड़ी दे पिता अग्गै करनी ऐ। जनाब, जे में जेला दा जींदी आई गेई तां... सद्दरो दा गला भरी आया, "जनाब तां में छड़ा दूरा इक नजर उस कुड़ी गी दिक्खने दा हक मंगनी आं... "सद्दरो नै अपनी मैली जनेई, लीरां होई चादर अड्डी उड़ी... "जनाब, ओ मिगी मां आक्खदी ऐ... समझदी ऐ... जनाब... !"